Document ID: 32014R0722

UREDBA SVETA (EU) št. 722/2014
z dne 24. junija 2014
o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 31 Pogodbe,
ob upoštevanju predloga Evropske komisije,
ob upoštevanju naslednjega:
(1)
V interesu Unije je, da se povsem opustijo avtonomne dajatve skupne carinske tarife za 100 proizvodov, ki trenutno niso navedeni v Prilogi I k Uredbi Sveta (EU) št. 1387/2013 (1). Te proizvode bi bilo zato treba vstaviti v navedeno prilogo.
(2)
Ohranjanje opustitve avtonomnih dajatev skupne carinske tarife za sedem proizvodov, ki so trenutno navedeni v Prilogi I k Uredbi (EU) št. 1387/2013, ni več v interesu Unije. Zato bi bilo treba te proizvode črtati iz navedene priloge.
(3)
V Prilogi I k Uredbi (EU) št. 1387/2013 je treba spremeniti opis proizvodov za 76 opustitev, da se upoštevajo tehnični razvoj proizvodov in gospodarska gibanja na trgu ali da se izvedejo jezikovne prilagoditve. Treba bi bilo tudi spremeniti oznake TARIC še za štiri dodatne proizvode. Poleg tega je za tri dodatne proizvode potrebna večkratna razvrstitev. S seznama opustitev iz Priloge I k Uredbi (EU) št. 1387/2013 bi bilo treba črtati opustitve, za katere so potrebne spremembe, ter ponovno vključiti spremenjene opustitve na navedeni seznam.
(4)
Zaradi interesa Unije je treba za štiri proizvode spremeniti datum obveznega pregleda, da se omogoči dajatev prost uvoz tudi po tem datumu. Ti proizvodi so bili pregledani in določeni so bili novi datumi za njihov naslednji obvezni pregled. Zato jih je treba črtati s seznama opustitev iz Priloge I k Uredbi (EU) št. 1387/2013 ter po potrebnih spremembah ponovno vključiti na navedeni seznam.
(5)
Štiri proizvode, ki so navedeni pod štirimi različnimi opisi, je treba prerazporediti. Ti štirje proizvodi bi morali sedaj spadati pod dva opisa. Poleg tega je postala trenutna dvojna razvrstitev štirih opustitev v zvezi s temi štirimi proizvodi nepotrebna, zato bi jo bilo treba spremeniti. S seznama opustitev iz Priloge I k Uredbi (EU) št. 1387/2013 bi bilo torej treba črtati opustitve, nanj pa ponovno vključiti spremenjene opustitve.
(6)
Da bi ustrezno zagotovili koristi opustitve za konkurenčno sposobnost podjetij, ki se ukvarjajo s proizvodi z oznako TARIC 4408393010, bi morali opustitev v zvezi s temi proizvodi začeti uporabljati 1. januarja 2014.
(7)
Zaradi jasnosti bi bilo treba spremenjene vnose označiti z zvezdico.
(8)
Prilogo II k Uredbi (EU) št. 1387/2013 bi bilo treba dopolniti z dodatnimi merskimi enotami za nekatere od novih proizvodov, za katere se odobrijo opustitve, da se omogoči ustrezno statistično spremljanje. Zaradi doslednosti bi bilo treba iz Priloge II k Uredbi (EU) št. 1387/2013 črtati tudi dodatne merske enote, dodeljene proizvodom, ki se črtajo iz Priloge I k navedeni uredbi.
(9)
Uredbo (EU) št. 1387/2013 bi bilo zato treba ustrezno spremeniti.
(10)
Ker morajo spremembe iz te uredbe začeti veljati 1. julija 2014, bi se morala ta uredba uporabljati od navedenega datuma in začeti veljati takoj po objavi v Uradnem listu Evropske unije -
SPREJEL NASLEDNJO UREDBO:
Člen 1
Tabela v Prilogi I k Uredbi (EU) št. 1387/2013 se spremeni:
1.
med naslov in tabelo se vstavi naslednja opomba:
„(*)
Opustitev, ki se nanaša na proizvod iz te priloge, katerega oznaka KN ali TARIC, opis ali datum obveznega pregleda so bili spremenjeni z Uredbo Sveta (EU) št. 722/2014 z dne 24. junija 2014 o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode (UL L 192, 1.7.2014, str. 9).“;
2.
vnesejo se vrstice s proizvodi iz Priloge I k tej uredbi v vrstnem redu oznak KN iz prvega stolpca tabele iz Priloge I k Uredbi (EU) št. 1387/2013;
3.
vrstice s proizvodi, katerih oznake KN in TARIC so navedene v Prilogi II k tej uredbi, se črtajo.
Člen 2
Priloga II k Uredbi (EU) št. 1387/2013 se spremeni:
1.
dodajo se vrstice za dodatne merske enote, katerih oznake KN in TARIC so navedene v Prilogi III k tej uredbi;
2.
vrstice za dodatne merske enote, katerih oznake KN in TARIC so navedene v Prilogi IV k tej uredbi, se črtajo.
Člen 3
Ta uredba začne veljati na dan objave v Uradnem listu Evropske unije.
Uporablja se od 1. julija 2014.
Vendar se za proizvode z oznako TARIC 4408393010 uporablja od 1. januarja 2014.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 24. junija 2014

Labels: 3
1
15
6